  Виталий Пронин 25-тӥ мартэ Ижысь Эшъяськон юртын ортчиз Россиын йӧскалык политикаез 2025-тӥ арозь азинтон стратегияя котырес ӝӧк сьӧрын кенешон. Ужрадэ пыриськизы Кун Думаысь нациосын ужанъя комитетысь делегация, элькунысьтымы вылӥ кивалтӥсьёс. Ижысь Эшъяськон юртын ортчиз Россиысь национальной политикалэн ужпумъёсызъя кенешон Туспуктэм: udmurt.ruКусыпъёсты юнматон Шаерамы 130 выжы калыкъёс валче уло. Ужало 40 калык огазеяськонъёс, дэмен быдэсто пӧртэм проектъёсты, улон-вылонмес ӟечомытон пумысен сюлмасько. Кылсярысь, огазе кариськыса, пӧртэм калыкъёс Ижысь Космонавтъёслэн парказы 2019-тӥ арын кылдытӥзы но мерттӥзы Эшъяськон сад. Нош Ленин ёросысь нюлэс кушез утялтыса, лэсьтӥзы семьяосын шутэтскон, тазалыкез юнматон сюрес. — Шаерамы осконэн герӟаськем 5 огазеяськонъёс. Осконмы пӧртэм ке но, дунъетъёсмы но сюлмаськонъёсмы огкадесь: семья кусыпъёсты юнматон, егит поколениез йӧно будэтон, историен но религиосын тодматон. Удмуртилэн Тӧроез Александр Бречалов пусъемъя, калык огазеяськонъёс берло дыре мыло-кыдо пырисько грант басьтон конкурсъёсы. Кылсярысь, туэ Президент грантъёсъя фондлэн конкурсаз келям ог 200 проектъёс пӧлысь 48-эз калык огазеяськонъёслэсь, нош 24-ез осконэн герӟаськем огазеяськонъёслэсь ыстэмын. Соос сӥземын кусыпъёсты юнматонлы, сям-йылолъёсты, кылэз утёнлы. Огазеяськонъёс оглом 13 миллион манет тыр юрттэт басьтыны быгатӥзы. Куд-ог проектъёсамы пыриськизы мукет улосъёсын улӥсьёс но. Кылсярысь, «Герои народа – герои страны» конкурсамы ог 6 сюрс дышетскисьёс пыриськизы. Соос Быдӟым оже ветлэм но фронт мышкын ужам ӵыжы-выжыоссы сярысь видео, фотоматериалъёс лэсьтылӥзы. Вуизы егитъёс — Выль проектъёсмы трос, — шуэ йӧскалык политикая министр Лариса Буранова. — Куд-огез бренд кадь луизы ни. Кылем арын пандемиен валче эшшо тросгес адямиос пыриськыны кутскизы ужрадъёсамы. Дышимы ужаны Интернетын. Кылсярысь, Бадӟым этнографической диктант гожтӥз 1 миллион 700 сюрс мурт. Национальной ужпумъёсъя «Мир в диалоге» форуме 42 улос итӥськиз. Котькуд проект борды басьтӥськеммы азьын чакласькомы, макем со пайдаё луоз калыклы. Мукет улосъёслы но адӟем карымон мед пӧрмозы. Дэмен ужаськомы тодосчиосын. Муртлэсь кылзэ, культуразэ, сям-йылолъёссэ кужмысь дышетыны уд косы. Адямиослэсь тунсыкъяськонзэс сайкатоно, кыллэсь но культуралэсь чеберзэ возьматоно, шуэ Лариса Буранова. Пичи Пурга ёросысь Брангуртысь песянайёс удмурт кыл но лулчеберет пала быдэс дуннеез берыктыны быгатӥзы ук. Али та ӧрез ас вылазы басьтӥзы егитъёс. Кылсярысь, удмурт кылын Интернет вотэсын уен-нуналэн ужа «Даур ТВ» программа — сое кылдытӥз Богдан Анфиногенов. Нош Влад Степанов «Куара» огинэныз школьникъёсты блогер луыны дышетэ. Тодосчиосын пӧртэм темаосъя «Тубат» видеолекциос лэсьтэ, соосты Удмурт кун университетын студентъёс но дышетсконазы куто. Анайёслы удмурт видеороликъёс лэсьтыны валэктэ. «Удмурт дунне» газетысь корреспондентэн Анастасия Шумиловаен но Ижысь К. Герд нимо гимназиысь историлы дышетӥсен Артём Малининэн ӵош видео-курсъёс лэсьтэ. Влад Степанов пусъемъя, али асьсэлэсь продакшн-студизэс кылдытон бордын ужало. Асьмелэн кадь усто ӧвӧл Туннэ вань улосъёслы адӟем карымон ужа Ижысь Эшъяськон юрт. Кун Думаысь нациосын ужанъя комитетлэн кивалтӥсез Валерий Газзаев пусъемъя, нокытын но таӵе ӟеч Эшъяськон юртъёс ӧвӧл. Асьмелэн зэмен ик вань, маин данъяськыны. Эшъяськон юртэ котькудӥз ас сюлмаськонъёсыныз вазиськыны, отын визь-кенеш басьтыны быгатэ. Татын проектъёсын, грантъёсын ужаны дышето. Озьы ик Эшъяськон юртын выжы калыкъёс понна пӧртэм ужрадъёс ортчыло. Со выллем ик центръёс ужало шаерысьтымы эшшо 8 ёросын. — Удмуртилэсь ужаны дышетсконо. Татын пыӵам проектъёсты мукет улосъёсы но выжтоно. Нациосын ужан политикаез одно ик азинтоно. Эшъяськон юрт вань Эгра черкогуртын. Туэ сое быдэсак тупатъяны медо. Ёрослэн йырыз Александр Чирков пусъемъя, эгра музъем вылын 57 процентэз удмуртъёс уло, ог 39 процентэз — ӟучъёс, ог 2 процентэз — бигеръёс. Ужрад ортчытыкузы, калыкъёслэсь лыдзэс но мылкыдзэс одно ик санэ басьтыны тыршо. Клубъёс, музейёс, школаос но нылпи садъёс — ваньзы одӥг кыткетын. Нош Сэп гуртын бырем гуртъёслы сӥзьыса кылдытэм музей ёросэз вань калыклы тодмо кариз ни. Данъян Ужрад дыръя Президентлэн Таукаронэныз пусъемын Удмуртилэн дано кунмуртэз, профессор, этнограф Владимир Владыкин. — Асьмелэн сомында узырлыкмы: кылмы, культурамы, сям-йылолъёсмы. Со калыкъёсты огазеясь цемент кадь луэ. Ваньзэ сое утёно. Нош Президентлэн Таукаронэз — со Удмуртиын дэмен ужаммылэн емышез, — шуиз тодосчи. Озьы ик Нациосын ужанъя федерал агентстволэн Таукаронэныз пусъемын Лариса Буранова. Елена Сараматова  